[{"text_idx": "#000006", "text": "Rhaglen cangen Llambed o Ferched y Wawr 1973-74, sef eu hail flwyddyn mewn bodolaeth. Wnaethon nhw ddim argraffu rhaglen yn y flwyddyn gyntaf. (Diolch i Dilwen Roderick am y copi)"}, {"text_idx": "#000007", "text": "Mae darnau o bapur, rhaglenni, cofnodion a ffotograffau a fu\u2019n hel llwch mewn ambell gwdyn papur mewn dra\u0302r wedi bod yn hynod werthfawr wrth i ni edrych nol ar y blynyddoedd cynnar. Er, mae\u2019n debyg, bod sawl peth diddorol wedi cael ffling i\u2019r bin heb i\u2019r perchnogion weld gwerth arbennig ynddynt ar y pryd. Mae atgofion unigolion werth y byd wrth gofnodi hanes, ond mae hyd yn oed y rheini yn amrywio weithiau."}, {"text_idx": "#000008", "text": "Yn wreiddiol, roedd sawl un ohonom yn meddwl mai rhestr o\u2019r aelodau cyntaf oedd yr enwau niferus a gyhoeddwyd yn rhifyn Chwefror o Clonc eleni. 90 o enwau (gweler isod). Ond, na. Rydyn ni bellach yn credu mai enwau\u2019r gwragedd a ddangosodd ddiddordeb, ymlaen llaw, mewn ymuno yn y gangen \u2018newydd\u2019 oedd rhain. Mae\u2019n debyg bod Beti a Beryl wedi trefnu stondin mewn pabell fach ar gae\u2019r ysgol uwchradd adeg Eisteddfod Rhys Thomas James, Pantyfedwen, Llambed ym mis Awst 1972. Roedd cyfle wedyn i fenywod roi eu henwau yno er mwyn iddynt allu mesur faint o awydd a diddordeb oedd yn y cylch i gangen newydd. Wrth i ni gysylltu\u2019n ddiweddar gyda rhai oedd ar y rhestr, daeth yn amlwg bod ambell un o\u2019r menywod wedi bod yn nodi enwau aelodau o\u2019u teuluoedd ar eu rhan \u2013 chwiorydd, merched, mamau \u2013 ond ddaethon nhw ddim i gyd yn aelodau. Ar y llaw arall, rydyn ni\u2019n gwybod am rai nad oedd y rhestr ond a oedd wedi ymaelodi yn y flwyddyn gyntaf. Pobol fel Morfudd Slaymaker, er enghraifft. Ond mae\u2019n werth cyhoeddi\u2019r rhestr o\u2019r 90 yma ar Clonc360 gan ei bod yn gofnod o gyfnod diddorol ym mywyd Cymraeg y dref."}, {"text_idx": "#000009", "text": "Rydyn ni\u2019n dathlu bod tair o\u2019r gwragedd ar y rhestr hon wedi bod yn aelodau yn ddi-dor am hanner can mlynedd, sef Dilwen Roderick, Avril Williams ac Eryl Jones. Ac mae nifer o\u2019r rhai ar y rhestr dal yn aelodau heddiw ond eu bod wedi cymryd \u2018seibiant\u2019 rywbryd oherwydd bod eu bywydau yn brysur gyda gwaith a magu teulu."}, {"text_idx": "#000018", "text": "Dwi wedi anghofio fy nghyfrinair"}]